Besig om te laai .........
Engelsman Se Graf
NG Kerk Fotos
WELKOM IN MERWEVILLE
Merweville is nog een van die min dorpe in Suid Afrika wat nog tradisioneel platteland is. Hier is nie enige Mall's en KFC's en sulke plekke nie. Hier is die lewe rustig en stil. Merweville is geleë in die Koup en maklik bereikbaar per, 45km puik teerpad, vanaf die afdraai N1 by Prins Albert Stasie. Soos mens oor die laaste bult ry verskyn Merweville onderkant met die groot toring van die NG Kerk wat prominent uitstaan.
Die dorp bied verkeie verblyf opsies met gastehuise en 'n karavaanpark wat beskikbaar is. Soos genoem is daar nie wegneem eetplekke nie en ook nie enige restaurant nie maar sou u 'n groep wees kan u gerus by die Muller Kafee in die hoofstraat navraag doen omtrent etes by Tries se Skuur. Joubert se slaghuis op die dorp voorsien gehalte Koup produkte en 'n rustige braai is waarskynlik wat u op Merweville sal verkies.
Besoek gerus Muller se Kafee en Du Plessis Algemene Handelaar, dit is 'n ou wereld belewenis. Binne in die Algemene Handelaar is 'n ABSA ATM asook 'n Posagentskap beskikbaar. Daar is 'n Drankwinkel in die dorp, daar naby die Polisiestasie.
Brandstof, petrol en diesel, is gedurende gewone besigheidsure is op die dorp, by Victor se Garage beskikbaar.
Neem kennis dat op Merweville daar nie 'n dokter of apteek is nie, daar 'n wel 'n kliniek wat van hulp kan wees . Op Merweville is wel 'n Polisiestasie en die parsoneel doen goeie werk.
Besoek die Kerkkantoor by die saal langs die kerk en maak kontak met die NG Kerk se Koster om toegang te kry gedurende die week. Dit is 'n pragtige struktuur en die orrel iets om te aanskou. Vra of julle in die kerktoring kan opklim, dit is 'n besondere belewenis en uitsig vandaar.
In die aande is daar geen vermaak op Merweville nie, jammer vir die tieners maar gaan staan buite en aanskou die sterrehemel soos wat u dit lanklaas gesien het.
Daar is geen aanwysings na die verskillende plekke gegee nie, Merweville is so klein en verdwaal nie moontlik nie, een straat op, oor die rivier, anderkant af en al die plekke is gevind.
Onlangs is twee reekse van Kyknet se TV reeks "Die Boekklub" op Merweville verfilm. Dit was 'n groot opgewondenheid op die dorp en nou weet die hele Suid-Afrika van Merweville. Nie dat die inwoners teveel van hierdie pubilisiteit hou nie want hulle verkies dat Merweville maar net Merweville bly. Ongeskonde outydse plattelands.
Nogtans wonder die inwoners tog of daar nog 'n reeks gemaak gaan word, die opwinding van akteurs en kameras was tog lekker.
Vir die motorfiets ryers is die lekker 80km grondpad vanaf Koup Stasie tot op Merweville 'n rit om te onthou. Die pad word gereeld geskraap en is in 'n goeie toestand. Maar dis baie belangrik om kennis te neem van die hoë risiko van Koedoes op al die paaie in die distrik, veral by riviere waar daar bome is, moet baie versigtig gery word. Ander wild soos Steenbokke, Hase, Skilpaaie, Duikers, Erdvarke en af en toe 'n skaap wat deur die draad gekruip het, word ook gereeld teegekom so wees maar altyd versigtig en bewus daarvan dat hulle in die pad kan wees.
Die grondpad na Sutherland is nie baie goed nie en motors word afgeraai om die pad aa te durf. Die grondpad na Beaufort Wes is goed en is 'n lekker alternatief.
Dit is seker nie nodig om te noem nie maar neem maar altyd water saam, teespoed gebeur vinnig en onthou die pad is baie stil, selfoonontvangs skraps en hulp van 'n mede pad verbruiker kan mskien langer as wat verwag word neem.
Net buite die dorp in die rigting van Prins Albertweg (op die N1 nasionale pad), 100 m van die pad tussen doringbome en langs die Koedoeskloof dui 'n klein grafsteen en 'n marmerkruis die graf aan van luitenant Walter Oliphant Arnot. Arnot het in Maart 1900 uit Australië gekom om die Britte in hul oorlogspoging by te staan. Op sy verkenningstogte in die omgewing van Marweville het hy die Afrikaanssprekende boere goed leer ken en 'n begrip vir hul standpunt in die oorlog ontwikkel. Dit het voorgekom of hy met die vyand geheul het. Die gevolg was dat hy op 16 April 1902 selfmoord pleeg en 'n vrou en vier kinders in Australië agterlaat. Arnot is begrawe waar hy gesterf het. Sy vrou het gereël vir die oprigting van die grafsteen en die inwoners van Merweville het onderneem om die graf te onderhou.
Hierdie onderneming word tot vandag toe gehandhaaf deur die Merweville gemeenskap.
Met die inry op Merweville is dit die reuse en mooi NG Kerk wat die besoeker sal opval. Maak kontak met die Koster sou u toegang tot die kerk wil kry. Hoor ook wat die moontlikheid is om in die kerktoring op te klim. Dit is die moeite werd.
Die kerk is op 28 April 1916 ingewy.
NAAM KONTAK NOMMER
Belia Muller 023 5014 006
Anna-Marie Blom 023 501 4025
Kallie le Roux 083 255 6931
Ester Fourie 023 501 4061
DV Volgende Dankfees - 26 - 28 April 2019
GESKIEDENIS VAN DIE DANKFEES
Kerkbode van 25 Mei 1916
In 1908 word daar aan die kerkraad kennis gegee dat die vrouevereniging 'n basaar hou "ter ondersteuning van arme." Dit blyk dat die susters van die gemeente bereid was om hard te werk, soos dit nog tans die geval is. In 1909 word besluit dat "het jaarlikse dankfeest in de maand Mei gehouden zal worden." Dit verklaar moontlik waarom ons gemeente se dankfees jaarliks tussen April en Mei plaasvind.
Op 30 Mei 1918 doen ds. Pienaar verslag dat daar £3500 afbetaal is op die kerkskuld, en berig verder: "Onze Gemeente hield Saterdag 18 Mei, haar jaarlykschen dankoffer bazaar. Het is met innige vreugde en dankbaarheid jegens den Heer, dat wy melden mogen dat de som van £2 583 werd opgebracht, waartoe de zusters de aanzienlike som van £141 hebben bygedragen. Wy zeggen dit echter niet om in onszelven te roemen, maar in den Heer die ons daartoe instaat heeft gestelt. Hem alleen zij al de eer!" Ds. Pienaar het self vir hierdie dankfees gekollekteer en die vrugte gepluk van sy arbeid.
Die jaarlikse dankfees bly steeds 'n hoogtepunt vir die gemeente en sy vriende! Dit is nie jou gewone basaar nie, nee hierdie klompie mense, en 'n groot persentasie is bejaardes, werk dat die spreekwoordelike stof so staan om dit jaarliks 'n grootse geleentheid te maak. Daar is natuurlik Karoo lamvleis netjies en professioneel verpak teen die beste pryse denkbaar, dis enigiets van die lekkerste lamtjops, beestong, skaapwors, salami's, alles wat 'n slaghuis bied.
Kom ons gee vir die stadsmense 'n insig in wat aangaan – pannekoek verkope, almal ken dit mos en is 'n basaar gunsteling – 2014 is R5000 se pannekoete teen R4 elk verkoop. Nou maak maar daardie sommetjies en kyk hoeveel pannekoeke dit is en onthou dan is alles teen 11:00 uitverkoop. Dan is daar reeds ekstra beslag gemeng en opgebak en ook nie meer meel op die dorp nie. Kyk op Merweville dorp stop ouderdom jou nie, nee die seniors werk kliphard saam, en vir elke gewillige hand is daar iets om te doen.
Die boere van Merweville is 'n gedugte groep wat die kennis, vernuf en bo al uithou vermoeë het om in hierdie streek suksesvol te kan boer.
Min reen, ongediertes, veediefstal, vrektes, hitte, koue, droogtes is alles wat hierdie boere elke dag beleef en moet bestuur.
Hier word meestal met skaap geboer maar daar is ook boere wat met gesaaides suksesvol boer.
Dit is veral die Dorper skaapras wat goed hier aard en meer onlangs het boere begin oorskakel na de Meatmaster. Die Meatmaster is 'n skaap wat meer genaig is om as trop te wei en dit gee meer beskerming teen ongediertes.